#### **PRIJEDLOG ODLUKE**

Na temelju članka 58. stavak 1. a u svezi s člankom 9., 14., i 41. Zakona o ugostiteljskoj djelatnosti. („Narodne novine“ broj 85/15, 12/16, 99/18, 25/19, 98/19, 32/20 i 42/20), članka 6. Zakona o zaštiti od buke („Narodne novine“ br. 30/09, 55/13, 153/13, 41/16 i 114/18), članka 30.Statuta Općine Brestovac („Službeni glasnik Općine Brestovac“ broj 2/2018 i 3/2020) Općinsko vijeće Općine Brestovac , na . sjednici, održanoj dana 2021. godine, d o n o s i

**O D L U K U**

**o ugostiteljskoj djelatnosti**

**OPĆE ODREDBE**

**Članak 1.**

Ovom Odlukom se propisuje radno vrijeme ugostiteljskih objekata i prostora za usluživanje na otvorenom ugostiteljskih objekata, drugačije radno vrijeme pojedinih ugostiteljskih objekata od propisanog i uvjeti za rad u takvom radnom vremenu, pružanje ugostiteljskih usluga u objektima izvan naseljenog područja, pružanje ugostiteljskih usluga na obiteljskom poljoprivrednom gospodarstvu i pružanje ugostiteljskih usluga izvan ugostiteljskog objekta te određuju prostori na kojima mogu biti ugostiteljski objekti u kiosku, nepokretnom vozilu i priključnom vozilu, šatoru, klupi, kolicima i sličnim napravama opremljenim za pružanje ugostiteljskih usluga na području Općine Brestovac (u daljnjem tekstu: Općina).

**Članak 2.**

Ugostiteljska djelatnost u smislu ove Odluke je pripremanje i usluživanje jela, pića i napitaka i pružanje usluga smještaja.

Ugostiteljska djelatnost je i pripremanje jela, pića i napitaka za potrošnju na drugom mjestu sa ili bez usluživanja (u prijevoznom sredstvu, na priredbama i slično) i opskrba tim jelima, pićima i napitcima (catering).

Ugostiteljsku djelatnost mogu obavljati trgovačka društva, zadruge i obrtnici koji ispunjavaju uvjete propisane za obavljanje te djelatnosti (u nastavku teksta: Ugostitelj).

Pod uvjetima propisanim Zakonom o ugostiteljskoj djelatnosti (u daljnjem tekstu: Zakon) i propisima donesenim na temelju Zakona, određene ugostiteljske usluge mogu pružati fizičke osobe - građani i nositelji ili članovi obiteljskih poljoprivrednih gospodarstava.

Pod uvjetima propisanim Zakonom, ugostiteljske usluge mogu pružati i određene pravne osobe koji nisu ugostitelji.

**Članak 3.**

Pojmovi koji imaju rodno značenje koji su korišteni u ovoj Odluci, odnose se jednako na muški i ženski rod.

**VRSTE UGOSTITELJSKIH OBJEKATA**

**Članak 4.**

Ugostiteljski objekti s obzirom na vrstu ugostiteljskih usluga koje se u njima pružaju razvrstavaju se u skupine:

a) Hoteli

b) Kampovi

c) Ostali ugostiteljski objekti za smještaj

d) Restorani

e) Barovi

f) Catering objekti i

g) Objekti jednostavnih usluga

**RADNO VRIJEME UGOSTITELJSKIH OBJEKATA**

**Članak 5.**

Ugostiteljski objekti iz skupine “Hoteli“, “Kampovi“ i “Ostali ugostiteljski objekti za smještaj” obvezno rade od 00.00 do 24.00 sata svaki dan.

**Članak 6.**

Ugostiteljski objekti iz skupine “Restorani“ (restoran, gostionica, zdravljak, zalogajnica, pečenjarnica, pizzeria, bistro, slastičarnica, objekt brze prehrane - fast food) i ugostiteljski objekti iz skupine “Barovi“ (kavana, noćni klub, noćni bar, disco klub, caffe bar, pivnica, buffet, krčma, konoba, klet, beach bar, kušaonica) mogu raditi u vremenu od 6.00 do 24.00 sata.

**Članak 7.**

Ugostiteljski objekti iz skupine „Restorani“ i „Barovi“ mogu raditi u produženom radnom vremenu u dane vikenda (petak/subota, subota/nedjelja), dan uoči blagdana ili državnog praznika i na sam dan blagdana ili državnog praznika, ako iza njega ne slijedi radni dan, najdulje do 02.00 sata narednog dana, kao i na dane:

* održavanja manifestacija pod pokroviteljstvom Općine ili Turističke zajednice, na prostoru na kojem se održava manifestacija, a vezano uz program manifestacije,

Na temelju zahtjeva ugostitelja Općinski načelnik može rješenjem odobriti drugačije radno vrijeme ugostiteljskih objekata iz članka 6. ovog članka u slučaju organiziranja pojedinih prigodnih proslava (svadbenih svečanosti, maturalnih zabava, proslava rođendana, djevojačkih/momačkih večeri, godišnjice braka, poklada, obilježavanje vjerskih prigoda i sličnih događanja), kao i za vrijeme održavanja kulturno-turističkih manifestacija, sportskih događanja, glazbenih festivala i sličnih događanja.

**Članak 8.**

Ugostiteljski objekti iz skupine „Restorani“ i „Barovi“ mogu raditi u radnom vremenu iz članka 6. i 7. ove Odluke uz uvjete pridržavanja svih potrebnih mjera kako ne bi došlo do remećenja javnog reda i mira u ugostiteljskom objektu i prostoru oko njega, te uz ispunjavanje uvjeta iz Zakona o zaštiti od buke i Pravilnika o najvišim dopuštenim razinama buke u sredini u kojoj ljudi rade i borave.

**Članak 9.**

Ugostiteljski objekti iz skupine “Barovi“ (noćni klub, noćni bar, disco klub), koji ispunjavaju uvjete za rad noću sukladno posebnim propisima, mogu raditi u vremenu od 21.00 do 6.00 sati, i to samo u zatvorenim prostorima.

Ugostitelj je dužan kod rada ugostiteljskog objekta iz stavka 1. ovog članka onemogućiti iznošenje pića i napitaka izvan zatvorenih prostora ugostiteljskih objekta.

**Članak 10.**

Ugostiteljski objekti iz skupine „Restorani“ i „Barovi“ koji se nalaze izvan naseljenih područja gdje nije predviđeno stanovanje mogu raditi od 00.00 do 24.00 sata.

**Članak 11.**

Ugostiteljski objekti iz skupine „Objekti jednostavnih usluga“ (objekt jednostavnih usluga u kiosku, objekt jednostavnih brzih usluga, objekt jednostavnih usluga u nepokretnom vozilu (ili priključnom vozilu), objekt jednostavnih usluga u šatoru, objekt jednostavnih usluga na klupi, objekt jednostavnih usluga na kolicima (ili sličnim napravama) mogu raditi u vremenu od 06.00 do 24.00 sata.

Iznimno za vrijeme održavanja kulturno-turističkih manifestacija, sportskih događanja, glazbenih festivala i sličnih događanja Općinski načelnik može posebnom odlukom odrediti drugačije radno vrijeme od radnog vremena određenog stavkom 1. ovog članka.

Ugostiteljska djelatnost u objektima jednostavnih usluga iz stavka 1. ovog članka mora se obavljati pored uvjeta propisanih odredbama Zakona i uz uvjet osiguranja tehničkih, sanitarnih, zdravstvenih i prometno-sigurnosnih uvjeta.

**Članak 12.**

Ugostiteljski objekti iz skupine “Catering objekti“ (ugostiteljski objekti u kojem se pripremaju jela, slastice i napitci za konzumiranje na drugom mjestu sa ili bez usluživanja - priredbe, svečanosti, kućna dostava i sl.) mogu raditi u vremenu od 00.00 do 24.00 sata.

**Članak 13.**

Radno vrijeme prostora za usluživanje na otvorenom ugostiteljskih objekata (terase - otvorene i zatvorene i sl.) završava u 24.00 sata.

U slučaju rada ugostiteljskog objekta u produženom radnom vremenu sukladno članku 7. stavak 2. ove Odluke, produžava se i radno vrijeme prostora na otvorenom do 02.00 sata.

Upotreba elektroakustičkih i akustičkih uređaja, te izvođenje žive glazbe na prostorima iz stavka 1. ovog članka dopuštena je do 24.00 sata, s tim da razina buke ne smije prelaziti najviše dopuštene razine buke u sredini u kojoj ljudi rade i borave, sukladno Pravilniku iz članka 8. ove Odluke.

**Članak 14.**

Općinski načelnik može po službenoj dužnosti, rješenjem odrediti raniji završetak radnog vremena za pojedine ugostiteljske objekte iz skupine „Restorani“ i „Barovi“ određenog Zakonom i ovom Odlukom i to najduže za dva sata, ako se u provedenom postupku utvrdi da su u razdoblju od 12 mjeseci prije pokretanja postupka počinili neki od sljedećih prekršaja:

* narušavanja javnog reda i mira u objektu ili njegovoj neposrednoj blizini,
* zabrane usluživanja i/ili konzumiranja alkoholnih pića,
* narušavanja propisanog radnog vremena,
* neprovođenja mjera zaštite od buke,

Općinski načelnik će rješenjem iz stavka 1. ovog članka izreći mjeru ranijeg završetka radnog vremena ugostiteljskog objekta, koja ne može biti kraća od tri (3) mjeseca niti duža od dvanaest (12) mjeseci, te će utvrditi početak i završetak roka.

Postupak za donošenje rješenja iz stavka 1. ovog članka pokreće se na prijedlog Jedinstvenog upravnog odjela, a na temelju:

* predstavke ili obavijesti građana koji žive u neposrednoj blizini ugostiteljskog objekta, a koja se odnosi na stvaranje prekomjerne buke i/ili remećenje javnog reda i mira u ili izvan ugostiteljskog objekta,
* zaprimljene obavijesti policijske postaje o remećenju javnog reda i mira ili inspekcijskih tijela nadležnih za provođenje nadzora nad poštivanjem propisa koji se odnose na pridržavanje propisanog radnog vremena, zabranu usluživanja i/ili konzumiranja alkoholnih pića, te ne provođenja mjera zaštite od buke,
* zahtjeva vijeća mjesnog odbora na čijem području se nalazi ugostiteljski objekt

Rješenje iz stavka 1. ovog članka dostavlja se ugostitelju, nadležnim ustrojstvenim jedinicama Turističke inspekcije, Sanitarne inspekcije i Porezne uprave, mjesno nadležnoj policijskoj postaji, te mjesnom odboru na čijem se području nalazi ugostiteljski objekt.

**Članak 15.**

Radno vrijeme objekta na obiteljskom poljoprivrednom gospodarstvu unutar kojeg se mogu pružati ugostiteljske usluge može biti od 6.00 do 24.00 sata.

Ako se objekti iz stavka 1. ovog članka bave i uslugom smještaja, onda njihovo radno vrijeme može biti od 00.00 do 24,00 sata.

Obiteljsko poljoprivredno gospodarstvo dužno je na ulazu u objekt u kojem pruža ugostiteljske usluge vidno istaknuti obavijest o radnom vremenu, koje mora biti u skladu s radnim vremenom određenim stavkom 1. i 2. ovog članka, radnim i neradnim danima, te ukoliko posluje samo po dogovoru ili najavi i obavijest o takvom načinu poslovanja, u kojem slučaju mora biti istaknut i podatak o kontaktu.

**Članak 16.**

Ugostiteljski objekti u kiosku, kontejneru, nepokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga mogu biti isključivo smješteni na prostorima u skladu s općim aktom kojim je regulirano korištenje javnih površina-Odlukom o komunalnom redu.

Ugostiteljski objekt iz stavka 1. ovog članka ne smije biti postavljen na udaljenosti manjoj od 100 metara od postojećeg ugostiteljskog objekta u građevini, zasebnom dijelu građevine ili poslovnom prostoru u kojem se obavlja druga djelatnost, osim kad se radi o sajmovima, manifestacijama, prigodnim proslavama i sl.

Ugostiteljski objekti iz stavka 1. ovog članka moraju biti izrađeni i postavljeni na način da su usklađeni s okolnim ambijentom, tehnički ispravni, stabilni te se moraju koristiti u svrhu za koju su postavljeni.

Ukoliko ugostiteljski objekti ne zadovoljavaju uvjete iz stavka 3. ovog članka, Jedinstveni upravni odjel će narediti njegovo uklanjanje.

**Članak 17.**

Na temelju zahtjeva ugostitelja, Jedinstveni upravni odjel može odobriti ugostitelju da povremeno (za vrijeme trajanja manifestacija, sajmova, proslava i sl.) obavlja ugostiteljsku djelatnost izvan ugostiteljskog objekta.

1. **PRIJELAZNE I ZAVRŠNE ODREDBE**

**Članak 18.**

Nadzor nad provođenjem odredbi ove odluke provode policijski službenici, inspektori i komunalni redar, svatko u okviru svojih ovlaštenja.

**Članak 19.**

Svi ugostitelji na području Općine su dužni uskladiti svoje poslovanje s odredbama ove Odluke u roku od 30 dana od dana njezina stupanja na snagu.

**Članak 20.**

Danom stupanja na snagu ove Odluke prestaje važiti Odluka o ugostiteljskoj djelatnosti na području Općine Brestovac („Službeni glasnik Općine Brestovac“ broj 4/2011).

**Članak 21.**

Ova Odluka stupa na snagu osmog dana od dana njezine objave u „Službenom glasniku Općine Brestovac“

KLASA:

URBROJ:2177-02/01-21-1

Brestovac, 2021.g.

OPĆINSKO VIJEĆE OPĆINE BRESTOVAC

PREDSJEDNIK OPĆINSKOG VIJEĆA

Tomo Vrhovac